Polisieman vas wat glo vrou, baba skietFoto: SAPD, Facebook Brig. Leonard Hlathi, woordvoerder van die polisie, het gesê die voorval het Saterdag omstreeks 19:40 in Lydenburg gebeur. Die vrou was op pad na haar huis in die Duma-nedersetting en het langs die pad gestap met haar baba op haar rug. “Die konstabel was in ŉ motor saam met sy vrou en hul vriende toe hy glo onverwags uit die motor gespring en sonder ŉ woord op die vrou en haar baba begin skiet het. Die konstabel se vrou en sy vriende kon daarin slaag om die vuurwapen by hom af te neem en het die polisie ontbied,” het hy gesê. Volgens Hlathi is die vrou in haar rug geskiet en die baba ook vermoedelik gewond. “Die baba het bloed op haar gesig gehad en is saam met die ma na ŉ hospitaal gehaas. Ons kan nog nie die erns van hul beserings bevestig nie en wag nog vir meer inligting van die hospitaal,” het hy gesê. Hy het gesê twee sake van poging tot moord word ondersoek en die konstabel sal vandag in die Lydenburg-landdroshof verskyn.